Henstilling med henblik på

RÅDETS AFGØRELSE

om ophævelse af afgørelse 2010/285/EU om et uforholdsmæssigt stort underskud i Tyskland

RÅDET FOR DEN EUROPÆISKE UNION HAR —

under henvisning til traktaten om Den Europæiske Unions funktionsmåde, særlig artikel 126, stk. 12,

under henvisning til henstilling fra Kommissionen og

ud fra følgende betragtninger:

(1) I henhold til Rådets afgørelse 2010/285/EU af 2. december 2009[1] og på grundlag af et forslag fra Kommissionen i overensstemmelse med traktatens artikel 126, stk. 6, blev det besluttet, at der forelå et uforholdsmæssigt stort underskud i Tyskland. Rådet konstaterede, at det for 2009 planlagte offentlige underskud lå på 3,7 % af BNP, dvs. over traktatens referenceværdi på 3 % af BNP, mens den offentlige bruttogæld forventedes at udgøre 74,2 % af BNP, hvilket er over traktatens referenceværdi på 60 % af BNP[2].

(2) I henhold til traktatens artikel 126, stk. 7, og artikel 3, stk. 4, i Rådets forordning (EF) nr. 1467/97 af 7. december 1997 om fremskyndelse og afklaring af gennemførelsen af proceduren i forbindelse med uforholdsmæssigt store underskud[3] rettede Rådet på grundlag af en henstilling fra Kommissionen den 2. juli 2009 en henstilling til Tyskland om at bringe situationen med et uforholdsmæssigt stort underskud til ophør senest i 2013. Henstillingen blev offentliggjort.

(3) I henhold til artikel 4 i protokollen om proceduren i forbindelse med uforholdsmæssigt store underskud, der er knyttet som bilag til traktaten, er det Kommissionens ansvar at tilvejebringe de data, der skal benyttes til gennemførelse af proceduren. Som led i gennemførelsen af denne protokol skal medlemsstaterne indberette oplysninger om det offentlige underskud og den offentlige gæld og andre relaterede variabler to gange årligt, nemlig inden den 1. april og inden den 1. oktober, jf. artikel 3 i Rådets forordning (EF) nr. 479/2009 af 25. maj 2009 om gennemførelse af den protokol om proceduren i forbindelse med uforholdsmæssigt store underskud, der er knyttet som bilag til traktaten om oprettelse af Det Europæiske Fællesskab[4].

(4) I forbindelse med ophævelse af en afgørelse om et uforholdsmæssigt stort underskud skal Rådet træffe afgørelse på grundlag af de indberettede data. Desuden kan en afgørelse om et uforholdsmæssigt stort underskud kun ophæves, hvis Kommissionens prognoser viser tegn på, at underskuddet ikke overstiger referenceværdien på 3 % af BNP under prognoseperioden[5].

(5) På grundlag af de af Kommissionen (Eurostat) fremlagte data i overensstemmelse med artikel 14 i forordning (EF) nr. 479/2009 efter indberetning fra Tyskland inden den 1. april 2012 og på grundlag af Kommissionens forårsprognose fra 2012 kan der drages følgende konklusioner:

– Efter at det offentlige underskud i Tyskland havde udgjort 3,2 % af BNP i 2009 og 4,3 % af BNP i 2010, blev det bragt ned på 1 % af BNP i 2011, dvs. under referenceværdien på 3 %, to år forud for den af Rådet fastsatte frist. Denne forbedring har været drevet af gunstige konjunkturforhold, et robust arbejdsmarked, udfasningen af stimulerende foranstaltninger, indsatsen for finanspolitisk konsolidering og den aftagende engangseffekt af stabiliseringsforanstaltningerne til fordel for finanssektoren for underskuddet i det foregående år.

– I henhold til Tysklands stabilitetsprogram for 2012 forventes det, at underskuddet forbliver på 1 % af BNP i 2012 og falder til ½ % af BNP i 2013, hvilket stort set er i overensstemmelse med prognosen fra Kommissionens tjenestegrene, der lyder på et underskud på 0,9 % af BNP i 2012 og 0,7 % af BNP i 2013. Underskuddet forventes derfor at forblive klart under referenceværdien på 3 % af BNP. I henhold til prognosen fra Kommissionens tjenestegrene kommer det konjunkturkorrigerede budgetunderskud eksklusive engangsforanstaltninger og midlertidige foranstaltninger til at ligge på 0,4 % af BNP i 2012 og 0,3 % af BNP i 2013. I mellemtiden forventes vækstraten for de offentlige udgifter, når der tages højde for diskretionære foranstaltninger på indtægtssiden, at overstige udgiftsmålet som specificeret i artikel 5, stk. 1, i Rådets forordning (EF) nr. 1466/97 af 7. juli 1997 om styrkelse af overvågningen af budgetstilligner samt overvågning og samordning af økonomiske politikker, i 2012, men overholde det i 2013.

– Gældskvoten steg voldsomt med 8,6 procentpoint til 83,0 % i 2010, navnlig på grund af overførslen af værdiforringede aktiver til "dårlige banker" i forbindelse med stabiliseringen af finanssektoren. Efter at være faldet til 81,2 % af BNP i 2011 forventes bruttogælden ifølge stabilitetsprogrammet atter at stige til 82,0 % af BNP i 2012 på grund af foranstaltninger til stabilisering af euroområdet, før den falder til 80 % af BNP i 2013 og derefter fortsætter i nedadgående retning. Dette er overvejende på linje med Kommissionens prognose, der lyder på en gældskvote på 82,2 % i 2012 og 80,7 % i 2013, men som ikke tager hensyn til den potentielle gevinst fra afviklingen af "dårlige banker".

(6) I henhold til traktatens artikel 126, stk. 12, skal en rådsafgørelse om et uforholdsmæssigt stort underskud ophæves, når det uforholdsmæssigt store underskud i den pågældende medlemsstat efter Rådets opfattelse er blevet korrigeret.

(7) Rådet minder om, at Tyskland fra året efter korrektionen af det uforholdsmæssigt store underskud befinder sig i en overgangsperiode på tre år (2012-2014), hvor kravet under gældskriteriet bør betragtes som opfyldt, hvis landet gør tilstrækkelig fremskridt i retning af at nå gældsreduktionsmålet i overensstemmelse med artikel 2, stk. 1a, i forordning (EF) nr. 1467/97. Den planlagte finanspolitiske tilpasning i henhold til Tysklands stabilitetsprogram er i overensstemmelse med kravet om tilstrækkelig fremskridt i retning af at nå gældsreduktionsmålet ved udgangen af overgangsperioden.

(8) Efter Rådets opfattelse er det uforholdsmæssigt store underskud i Tyskland blevet korrigeret, og afgørelse 2010/285/EU bør derfor ophæves —

VEDTAGET FØLGENDE AFGØRELSE:

Artikel 1

Det fastslås efter en generel vurdering, at situationen med et uforholdsmæssigt stort underskud i Tyskland er blevet korrigeret.

Artikel 2

Afgørelse 2010/285/EU ophæves.

Artikel 3

Denne afgørelse er rettet til Forbundsrepublikken Tyskland.

Udfærdiget i Bruxelles, den

På Rådets vegne

Formand

[1] EUT L 125 af 21.5.2010, s. 38.

[2] Det offentlige underskud og den offentlige bruttogæld i 2009 blev efterfølgende opjusteret til henholdsvis 3,2 % af BNP og 74,4 % af BNP.

[3] EFT L 209 af 2.8.1997, s. 6.

[4] EUT L 145 af 10.6.2009, s. 1.

[5] I overensstemmelse med "Specifikationer om gennemførelsen af stabilitets- og vækstpagten og retningslinjer for stabilitets- og konvergensprogrammernes indhold og form" som vedtaget af Rådet den 24. januar 2012. Se: http://ec.europa.eu/economy_finance/economic_governance/sgp/pdf/coc/code_of_conduct_en.pdf.